Valitsus kinnitas täna Eesti keskmise sotsiaalmaksuga maksustatava ühe kalendrikuu tulu suuruse, mille alusel peaks vanemahüvitise ülempiir tõusma järgmisel aastal 15 protsenti, 35 316 kroonini.
Valitsuse määruse eelnõu sätestas 2010. aastaks Eesti keskmiseks sotsiaalmaksuga maksustatava ühe kalendrikuu tulu suuruseks 11 772 krooni. Vanemahüvitise saajatel, kellel tekib õigus hüvitisele aastal 2010, on hüvitise maksimaalne suurus seega 3?—11 772=35 316 krooni. See on 4587 krooni ehk 14,9% võrra suurem kui isikutel, kellel tekkis õigus vanemahüvitisele 2009. aastal (3?—10 243=30 729 krooni).
Keskmise sotsiaalmaksuga maksustatava ühe kalendrikuu tulu järgmiseks kalendriaastaks peab valitsus kinnitama hiljemalt jooksva kalendriaasta 1. septembriks eelmise kalendriaasta sotsiaalmaksu andmete alusel. Määrus jõustub 1. jaanuaril 2010. aastal.
Kas seadusest tulenev vanemahüvitise lae 15protsendiline tõus järgmisel aastal ka realiseerub, sõltub sotsiaalminister Hanno Pevkuri sõnul riigikogulastest. "Sotsiaalministril ei ole võimalust jätta valitsusse selle määrusega minemata või muid toiminguid vanemahüvitise piirmääraga teha, sest see tuleneb seadusest," nentis ta 17. augustil.